CELEX: 52014XG0204(02)
Language: sk
Date: 2014-02-04
Title: Závery Rady a zástupcov vlád členských štátov, zasadajúcich v Rade o slobode a pluralite médií v digitálnom prostredí

4.2.2014   
            
            
               SK
            
            
               Úradný vestník Európskej únie
            
            
               C 32/6
            
         Závery Rady a zástupcov vlád členských štátov, zasadajúcich v Rade o slobode a pluralite médií v digitálnom prostredí
   2014/C 32/04
   RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV ZASADAJÚCICH V RADE,
   KONŠTATUJÚC, ŽE:
   
               1.
            
            
               sloboda a pluralita médií sú základné hodnoty zakotvené v Charte základných práv Európskej únie. Médiá zohrávajú dôležitú úlohu pri zabezpečovaní transparentnosti a kontrolovateľnosti, ovplyvňujú verejnú mienku a účasť občanov na procese rozhodovania a ich príspevok k nemu, a preto je ich sloboda a pluralita životne dôležitým pilierom demokracie;
            
         
               2.
            
            
               v posledných rokoch sa v Európskej únii zaznamenalo niekoľko výziev týkajúcich sa slobody a plurality médií. Na niektoré z nich sa upriamila pozornosť vďaka súdnym konaniam, oficiálnym vyšetrovaniam, správam Európskeho parlamentu a mimovládnych organizácií, ako aj rokovaniam v národných parlamentoch a v Európskom parlamente;
            
         
               3.
            
            
               transparentnosť vlastníckych vzťahov a zdrojov financovania médií má zásadný význam pri zabezpečovaní slobody a plurality médií;
            
         
               4.
            
            
               pre zaručenie slobody médií je životne dôležité zabezpečiť ochranu novinárov pred nenáležitým ovplyvňovaním, a jej význam sa stupňuje v časoch hospodárskej krízy a transformácie mediálneho sektora;
            
         
               5.
            
            
               zásadnou súčasťou slobody médií je zaručenie adekvátnej ochrany novinárskych zdrojov;
            
         
               6.
            
            
               regulačný rámec EÚ pre audiovizuálne mediálne služby, ktorý tvorí smernica o audiovizuálnych mediálnych službách, prispieva k podpore slobody a plurality médií. Pri presadzovaní tohto rámca zohrávajú kľúčovú úlohu príslušné regulačné orgány pre audiovizuálnu oblasť v členských štátoch;
            
         
               7.
            
            
               Komisia finančne podporila niekoľko štúdií, správ, projektov a koordinovaných činností v oblasti slobody a plurality médií;
            
         
               8.
            
            
               Rada Európy vykonáva v oblasti slobody a plurality médií veľmi dôležitú prácu. V memorande o porozumení z roku 2007 medzi Radou Európy a Európskou úniou sa sloboda prejavu a informácií označila za jednu zo spoločných priorít a hlavných oblastí spolupráce;
            
         
               9.
            
            
               internet občanom uľahčuje prístup k informáciám a ponúka im nové možnosti zapojiť sa, debatovať a formovať názory. Tento fenomén prispieva k slobode prejavu a posilňuje pluralitu názorov, vznikli však nové výzvy súvisiace so spôsobom, ako ľudia získavajú a hodnotia informácie. Osobitná pozornosť by sa mala venovať možným negatívnym účinkom nadmernej koncentrácie v tomto sektore, ako aj stále silnejšej pozície tých služieb a ich poskytovateľov, ktorí selektujú informácie (gatekeepers);
            
         
               10.
            
            
               internet je zo svojej podstaty globálny a tieto problémy sa nedajú udržať v geograficky vymedzených hraniciach.
            
         SÚHLASIA S TÝM, ŽE:
   
               11.
            
            
               vysoká úroveň nezávislosti a plurality médií je nevyhnutná nielen pre demokraciu, ale že prispieva aj k posilneniu hospodárskeho rastu a jeho udržateľnosti;
            
         
               12.
            
            
               Rada Európy zohráva dôležitú úlohu pri určovaní noriem v oblasti slobody a plurality médií a malo by sa ďalej pokračovať v spolupráci s touto organizáciou a rozvíjať ju;
            
         
               13.
            
            
               občania musia mať jednoduchý prístup k informáciám o vlastníctve médií ako i o ďalších subjektoch alebo osobách, ktoré z tohto vlastníctva profitujú, aby si mohli utvoriť zasvätený názor na poskytované informácie. V tejto súvislosti zohráva dôležitú úlohu mediálna gramotnosť;
            
         
               14.
            
            
               spolupráca a vymieňanie si najlepších postupov medzi regulačnými orgánmi pre audiovizuálnu oblasť a ďalšími relevantnými príslušnými orgánmi prispieva k fungovaniu jednotného trhu EÚ a otvorenému a pluralitnému mediálnemu prostrediu;
            
         
               15.
            
            
               zabezpečenie vysokej úrovne slobody a plurality médií je nevyhnutné pre kredibilitu EÚ v rokovaniach s pristupujúcimi krajinami a na medzinárodných fórach.
            
         VÍTAJÚ:
   
               16.
            
            
               zelenú knihu Komisie – Príprava na plne konvergovaný audiovizuálny svet: rast, tvorba a hodnoty (1).
            
         BERÚ NA VEDOMIE:
   
               17.
            
            
               nezávislé správy skupiny na vysokej úrovni pre slobodu a pluralitu médií (2) a fóra pre budúcnosť médií (3).
            
         VYZÝVAJÚ ČLENSKÉ ŠTÁTY, ABY:
   
               18.
            
            
               zabezpečili nezávislosť svojich regulačných orgánov pre audiovizuálnu oblasť;
            
         
               19.
            
            
               prijali vhodné opatrenia na dosiahnutie skutočnej transparentnosti, pokiaľ ide o vlastníctvo médií;
            
         
               20.
            
            
               prijali vhodné opatrenia na ochranu práva novinárov chrániť svoje zdroje a na ochranu novinárov pred nenáležitým ovplyvňovaním;
            
         
               21.
            
            
               v závislosti od vnútroštátnej situácie prijali vhodné opatrenia s cieľom zabrániť možným negatívnym dôsledkom nadmernej koncentrácie vlastníctva médií.
            
         VYZÝVAJÚ KOMISIU, ABY V RÁMCI SVOJEJ PRÁVOMOCI:
   
               22.
            
            
               naďalej podporovala projekty s cieľom posilniť ochranu novinárov a pracovníkov v médiách;
            
         
               23.
            
            
               naďalej podporovala nezávislý monitorovací nástroj zameraný na hodnotenie rizík pre pluralitu médií v EÚ (monitorovanie plurality médií), ktorý využíva Európsky univerzitný inštitút vo Florencii, a nabáda členské štáty a všetky relevantné zainteresované strany, aby ho využívali tiež;
            
         
               24.
            
            
               posilnila prostredníctvom nelegislatívnych činností (4) spoluprácu regulačných orgánov členských štátov pre audiovizuálnu oblasť a podporovala najlepšie postupy, pokiaľ ide o transparentnosť vlastníctva médií;
            
         
               25.
            
            
               vyhodnocovala účinnosť týchto opatrení s cieľom zvážiť prípadné ďalšie kroky.
            
         VYZÝVAJÚ ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ:
   
               26.
            
            
               chránili, podporovali a uplatňovali hodnoty zakotvené v Charte základných práv EÚ a v tomto kontexte sa venovali výzvam týkajúcim sa slobody a plurality médií v celej EÚ v plnom súlade so zásadou subsidiarity.
            
         
      (1)  8934/13 – COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Komisia nesúhlasí s odkazom na „nelegislatívne“ činnosti“ a uprednostnila by otvorenejšiu formuláciu.